SKRIFTLIG FORESPØRGSEL P-1906/00

af Albert Maat (PPE-DE) til Kommissionen

(6. juni 2000)

Om: Reklamekampagne for britisk svinekød i Det Forenede Kongerige

I Det Forenede Kongerige er der iværksat en reklamekampagne for britisk svinekød til et beløb af 7,4 mio. (4,6 mio. £), der er finansieret af det britiske landbrugsministerium og Meat and Livestock Commission. I annoncer i regionale og landsdækkende aviser henledes opmærksomheden på de forskellige krav, der gælder i andre medlemsstater i EU på området dyrevelfærd: Kampagnen af 11. maj 2000 vedrører den begrænsede plads, søer angiveligt har til rådighed, og kampagnen af 30. maj omhandler den kannibalisme, der angiveligt opstår ved fodring med benmel. Ved en sådan kampagne stilles andre medlemsstater (indirekte) i et dårligt lys.

Hovedformålet med kampagnen er at fremme afsætningen af britisk svinekød, hvilket vil få negative følger for navnlig den danske og nederlandske eksport af svinekød til Det Forenede Kongerige. Kampagnen er iværksat i lyset af krisen i den britiske svineavl, som ikke blot skyldes forskellene i dyrevelfærdskrav i Unionen, men også kursen på det britiske pund.

Har Kommissionen kendskab til den britiske reklamekampagne for svinekød? Hvilken holdning har den til en sådan kampagne?

Er Kommissionen enig i, at en sådan kampagne og den deraf følgende konkurrencefordrejning er i strid med det indre marked? I benægtende fald, hvorfor ikke?

Er Kommissionen enig i, at der bør tilvejebringes ensartede vilkår i det indre marked med ensartede normer på området dyrevelfærd, således at svineavlerne i hele EU kan udøve deres virksomhed på samme vilkår? I benægtende fald, hvorfor ikke? I bekræftende fald, hvilke foranstaltninger agter Kommissionen at træffe med henblik herpå?

Svar afgivet på Kommissionens vegne af F. Fischler

(29. juni 2000)

Kommissionen har kendskab til reklamekampagnen, som det ærede medlem omtaler. Den har rettet henvendelse til myndighederne i Det Forenede Kongerige for at undersøge sagen. Uden at foregribe resultatet af disse undersøgelser understreger Kommissionen, at det er vigtigt, at statsstøttereglerne vedrørende reklamefremstød for landbrugsvarer overholdes, sådan som de er beskrevet inden for rammerne af national støtte til reklame for landbrugsvarer og visse produkter, der ikke er anført i bilag II (nu bilag I) til EF-traktaten, med undtagelse af fiskerivarer(1) og Kommissionens meddelelse om statslig medvirken ved salgsfremmende foranstaltninger for landbrugsprodukter og fiskerivarer(2).

I Rådets direktiv 91/630/EØF af 19. november 1991(3) fastsættes mindstekravene med hensyn til beskyttelse af svin, der opdrættes intensivt. Artikel 6 indeholder bestemmelser om relevante forslag om at forbedre opdrættede svins dyrevelfærd på grundlag af en særlig rapport fra Den Videnskabelige Veterinærkomité. Denne rapport er blevet vedtaget og kan læses på Kommissionens hjemmeside på følgende adresse:

http://europa.eu.int/comm/dg24/health/sc/oldcomm4/out_en.html.

Rapporten indeholder forskellige henstillinger vedrørende forbedret velfærd for svin i intensive opdrætsystemer, herunder nødvendigheden af at holde søer i sociale grupper.

Kommissionen vil fremsætte forslag med henblik på at ændre den nuværende lovgivning baseret på disse henstillinger og på medlemsstaternes praktiske erfaringer. Udkastet til Kommissionens forslag, som er under udarbejdelse, og som vil blive forelagt Rådet inden september 2000, indeholder bl.a. bestemmelser om forbud mod enkeltbåse for søer. Kommissionens forslag tager også sigte på at oprette separate områder med henblik på dyrenes forskellige normale adfærdsmønstre. Man vil også tage højde for forbedring af levesteder og spørgsmålet om lemlæstelse af svin. Kommissionen skal også tage hensyn til de socio-økonomiske følgevirkninger af sine foranstaltningsforslag som f.eks. bestemmelserne om forbud mod enkeltbåse for søer.

(1) EFT C 302 af 12.11.1987.

(2) EFT C 272 af 28.10.1986.

(3) EFT L 340 af 11.12.1991.